Mark Minnie se kinders glo hy het die sneller getrek | Maroela Media
Mark Minnie jnr. by sy pa se foto. Foto: Raahil Sain / ANA
Die kinders van die voormalige polisiebeampte en medeskrywer van die omstrede boek Die seuns van Bird Island het Vrydag by hul pa se gedenkdiens gesê hulle glo hul pa het die sneller getrek en sy eie lewe geneem.
Mark Minnie, 'n oudspeurder van die Port Elizabeth-polisie se dwelmeenheid, het saam met Chris Steyn, 'n voormalige ondersoekende joernalis, dié boek geskryf wat vroeër vandeesmaand bekendgestel is.
Skaars twee weke later is Minnie dood gevind met 'n skietwond aan sy kop en 'n vuurwapen langs hom. 'n Selfdoodbrief is ook op die toneel gevind.
'n Gedenkdiens is Vrydag om 12:00 in die NG Kerk Port Elizabeth-Wes se kerksaal vir Minnie gehou nadat hy verlede week dood aangetref is op 'n vriend se kleinhoewe in Theesecombe. Minnie is Donderdag tydens 'n private diens veras.
Sy diens is onder meer deur sy familie, vriende en voormalige kollegas bygewoon.
Minnie se seun, Mark Minnie jnr., het tydens die diens 'n emosionele huldeblyk gelewer.
"Ek sal jou elke dag mis en ek is lief vir jou met my hele hart. Ek hoop dat jy in jou laaste oomblikke, in jou laaste asem toe jy daar gestaan en die sneller getrek het, geweet het hoeveel ek jou lief het en respekteer. Dis al waarvoor ek kan hoop," het hy gesê.
Hy het gesê met die verlies van sy pa voel dit of hy "naak, ontbloot en buite gelaat is om dood te gaan" en dat hy nooit in sy lewe so baie pyn ervaar het nie. Hy het sy pa beskryf as sy rots wat baie vir hom opgeoffer het.
Mark het gesê sy pa was nie 'n lafaard nie.
"Ek sal nooit ten volle verstaan nie, maar ek respekteer pa se besluit. Sommige mense sê dat selfdood die maklike uitweg is vir lafaards, maar ek staan vandag hier en sê dat my pa nie een was nie. Hy was verreweg die sterkste persoon wat ek ooit die eer gehad het om te kon ontmoet. Hy het gelewe vir sy kinders. Daar was niks wat hy nie vir ons sou doen nie. En vir hom om ons soos dit te verlaat, was sekerlik die moeilikste ding wat hy ooit moes doen."
Hy het gesê toe hy sy pa se liggaam gesien het, het hy geglo sy pa het vrede gehad. "Sy oë was die blouste blou, mooier as die lug of die oseaan," het hy gesê.
Minnie se dogter, Brooklyn, het ook 'n huldeblyk gelewer. Sy het haar broer se sentiment herhaal en gesê sy respekteer ook haar pa se besluit.
Kol. Priscilla Naidu, polisiewoordvoerder, het vroeër gesê die handgeskrewe selfmoordbrief is deur 'n handskrifkenner ontleed wat bevestig het dat Minnie dit geskryf het.
"Dit was Minnie se laaste wens dat slagoffers en mense met meer inligting na vore sal kom en dat daar 'n behoorlike ondersoek sal wees," het Steyn vroeër die week in 'n verklaring gesê. "Hy wou hê die stemme van die slagoffers moet gehoor word. Kom ons maak sy laaste wens waar. Enigiemand met inligting oor die seuns van Bird Island kan 'n e-pos aan ons stuur na [email protected]"
Die polisie het vroeër gesê geen vuilspel word vermoed rakende Minnie se dood nie. Van Minnie se familie en vriende glo egter nie dat hy sy eie lewe sou neem nie. Die polisie is steeds besig met 'n geregtelike doodsondersoek.
Die mooiste seun !! Ai!
Ons kosbaarste skatte is in Angola ge-offer. Wanneer daar nie meer trane is nie.
Waaroor Joan Sutherland so eksoties weeklaag in Casta Diva (huismoeder) van Bellini. Ń gebed vir seuns wat diensplig moet doen.
Luister gerus .
Die mooiste musiek ooit.
Mmmm, geen vuilspel, vreemde vuurwapen, Minnie wat Chris Steyn aanraai om aan te hou "want sy is amper daar" en volgens ingeligtes was hyself opgewonde oor nuwe inligting wat hy bekom het maar hy het intussen sy eie lewe geneem? Het die kinders nie dalk gese onder wie se dreigement hulle "glo" hy het sy eie lewe geneem nie?
Ek se nie hy is 'n lafaard nie, maar hoekom so 'n kan wurms oopmaak en dan nie bereid wees om dit deur te voer nie. So al wat jy wil doen is alles en almal om jou seermaak met jou aantuigings en dan die pad vat. As jy nie bereid was om die gevolge te dra van jou woorde nie, moes hy nooit die boek geskryf het nie.
Ek het nou gesit en huil soos 'n Baba. Ek voek die Seer, die fut en moegheid vir "Veg vir die Waarheid & Geregtigheid". Ek is tans in dieselfde Bootjie. RIV Ou Maat! ! ! God SAL jou vergewe en ek Glo met my Hele Hart dat jy rustig en tevrede is en Weet Die Waarheid Sal Seevier. RiV maak solank my plekkie Reg. Eendag as ek my baklei vir Diere Beskerming en EERLIKHEID & REGVERDIGHEID Klaar baklei het sal ek by Jul aansluit. Ek kan se ek weet hoe Bitter Bitter swaar was om So Ver te kon gaan.… Lees meer »
Die ou regering was die " un touched able" generasie. Net vir hulself en hul familie gesorg vir regte poste.